РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/138-24

16. октобар 2024. године

Б е о г р а д

ЗАПИСНИК

СА 18. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 16. ОКТОБРА 2024. ГОДИНЕ

 Седница је почела у 17,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Милољуб Албијанић, Дане Станојчић, Александар Југовић, Горан Милић, Стефан Китановић, Ђорђе Комленски, Бранимир Јовановић, Бранко Лукић, Јелена Милошевић и Стефан Јањић.

Седници нису присуствовали чланови Одбора: Снежана Пауновић, Мирослав Алексић, Драгана Ракић и Војислав Михаиловић.

Седници je присуствовао Марко Милошевић, заменик члана Снежане Пауновић.

Председник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама 1.- 8. предложеног дневног реда.

На предлог председника, Одбор је једноглсано прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника једногласно утврдио дневни ред 18. седнице, у целини:

Д н е в н и р е д:

- усвајање записника са 14, 15, 16. и 17. седнице Одбора -

1. Разматрање оставке коју је на функцију народног посланика поднео Владан Заграђанин (01 број:118-2366/24 од 10. октобра 2024. године);

2. Разматрање захтева проф. др Мирке Лукић Шаркановић, народног посланика, за остваривање права на исплату месечне накнаде на име закупа стана у Београду (21 број: 120-2255/24 од 27. септембра 2024. године);

3. Разматрање захтева Поверника за информације од јавног значаја и заштиту података о личности за заснивање радног односа са новим лицима на неодређено време у 2024. години (21 број: 112-1817/24 од 26. јула 2024. године);

4. Разматрање захтева Комисије за контролу државне помоћи за заснивање радног односа са новим лицима на неодређено време у 2024. години (21 број: 112-1902/24 од 7. августа 2024. године);

5. Разматрање обавештења генералног секретара о изрицању мере одржавања реда на седници Другог ванредног заседања у Четрнаестом сазиву, одржаној 26. септембра 2024. године (21 Број: 120-2262/24 од 30. септембра 2024. године);

6. Разматрање обавештења генералног секретара о изрицању мере одржавања реда на седници Другог ванредног заседања у Четрнаестом сазиву, одржаној 27. септембра 2024. године (21 Број: 120-2264/24 од 30. септембра 2024. године);

7. Разматрање обавештења генералног секретара о изрицању мере одржавања реда на Првој седници Другог редовног заседања Народне скупштине у 2024. години, одржаној 8. октобра 2024. године (21 Број: 120-2356/24 од 9. октобра 2024. године);

8. Разматрање обавештења генералног секретара о изрицању мере одржавања реда на Првој седници Другог редовног заседања Народне скупштине у 2024. години, одржаној 10. октобра 2024. године (21 Број: 120-2390/24 од 11. октобра 2024. године).

\* \* \*

 Пре преласка на рад по утврђеном дневном реду Одбор је једногласно, без примедаба, усвојио записнике са 14, 15, 16. и 17. седнице Одбора.

**Прва, Друга, Трећа, Четврта, Пета, Шеста, Седма и Осма тачка дневног реда:** Разматрање оставке коју је на функцију народног посланика поднео Владан Заграђанин; Разматрање захтева проф. др Мирке Лукић Шаркановић, народног посланика за остваривање права на исплату месечне накнаде на име закупа стана у Београду; Разматрање захтева Поверника за информације од јавног значаја и заштиту података о личности и Комисије за контролу државне помоћи за заснивање радног односа са новим лицима на неодређено време у 2024. години; Разматрање обавештења генералног секретара о изрицању мера одржавања реда на седници Другог ванредног заседања у Четрнаестом сазиву, одржаној 26. и 27. септембра 2024. године; Разматрање обавештења генералног секретара о изрицању мере одржавања реда на Првој седници Другог редовног заседања Народне скупштине у 2024. години, одржаној 8. и 10. октобра 2024. године

Председник Одбора је напоменуо да ће Одбор, с обзиром на то да је прихваћен предлог за обједињену расправу по тачкама 1.- 8. дневног реда, у складу са чланом 157. став 2. Пословника, по завршетку расправе одлучивати о свакој тачки дневног реда посебно.

Пре него што је отворио расправу, председник Одбора је обавестио присутне да је оставка Владана Заграђанина оверена у складу са законом којим се уређује оверавање потписа, и у законском року предата на писарницу Народне скупштине. У вези са тачком 2. која се односи на захтев проф. др Мирке Лукић Шаркановић за закуп стана у Београду указао је да именована са пребивалиштем у Ветернику, као и да је документација коју је приложила уз захтев уредна.

У вези са тачкама 3. и 4. појаснио је да се ради о захтевима за давање сагласности за заснивање радног односа са новим лицима у служби Повереника за информације од јавног значаја и заштиту података о личности и Комисије за контролу државне помоћи, као и да седници, на његов позив присуствују Милан Мариновић, Повереник за информације од јавног значаја и заштиту података о личности и Драгица Јорговић, члан Савета Комисије за контролу државне помоћи, који ће образложити поднете захтеве.

У вези са тачкама 5. - 8. обавестио је присутне да су Одбору, уз обавештења генералног секретара о мерама које су изречене народним посланицима због повреде реда на седници Народне скупштине; достављени и изводи из стенографских бележака.

У дискусији су учествовали: Милан Мариновић, Драгица Јорговић, Јелена Милошевић, Стефан Јањић, Бранко Лукић, Милољуб Албијанић, Ђорђе Комленски и Миленко Јованов.

Милан Мариновић је образложио захтев за прибављање сагласности за заснивање радног односа са 13 нових лица у 2024. години чињеницом да је обим посла у Служби Повереника у порасту, имајући у виду да је надлежност рада Поверника од 2021. године знатно проширена. Нагласио је да је за тражени број новозапослених, како је то и предвиђено Кадровским планом за 2024. годину, Министарство финансија дало сагласност, те да су обезбеђена финансијска средства за исплату плата. Указао је и на већ општепознату ситуацију која се односи на више хиљада органа јавне власти у Србији (месне заједнице, центри за социјалнирад, домови здравља, основне школе, обданишта, музеји, библиотеке и сл.) који су од измене закона на удару злоупотребе права на слободан приступ информацијама од јавног значаја.

Драгица Јорговић је образложила захтев за запошљавање шест нових лица у Служби Комисије за контролу државне помоћи, истичући да се област контроле државне помоћи не изучава на факултетитима универзитета у Србији, те да је с тим у вези Комисија закључила споразум с Правним факултетом у Београду ради школовања стручњака из области заштите конкуренције, као и да су за запошљавање траженог броја извршилаца обезбеђена средства за исплату плата у Буџету Републике Србије за ову годину.

Јелена Милошевић је обраћајући се Поверенику указала да иако локалној самоуправи упућен захтев за приступ информацијама од јавног значаја, није добила тражени податак о томе колико је коштала реконструкција главног градског трга у Нишу, укључујући и тврђавски мост. Поставила је и питање везано за злоупотребу података о личности на еколошким протестима и недозвољеним методама за препознавање лица које су, како је навела, евидентно коришћене; навела је и да су у појединим медијима објављени приватни уговори закључени између појединица и компаније Рио Тинто и упитала Поверника да ли је можда, с тим у вези, било злоупотреба од стране неких органа или функционера или су можда потписници уговора исте учинили доступним јавности.

Повереник је одговарајући Јелени Милошевић информисао присутне да је у току рад радне групе на измени и допуни Закона о слободном приступу информацијама од јавног значаја, чији је циљ да се поменута злоупотреба права коју користи један број адвоката елиминише и да се нада да ће се у скорије време решити ова ситуација. Навео је и да је на његову иницијативу, након осамнаест година, уведена казна за „ћутање администрације“. У вези са питањем злоупотребе заштите података о личности на еколошким протестима, обавесто је присутне да је извршен надзор у полицијским управама у Београду, Нишу, Крагујевцу и у другим градовима, и да је установљено да том приликом није коришћен систем за препознавање лика у циљу јединствене идентификације лица. Истакао је и да Повереник у односу на средства јавног информисања нема надлежност над радом медија да би могао да установи ко је медијима доставио информацију о поменутим уговорима.

Стефан Јањић је је поводом мера које су изречене народним посланицима Здравку Поношу, Срђану Миловојевићу и Јелени Павловић, изнео став да су исте по њему спорне, јер именовани нису изрекли ни псовке ни увреде да би могао да буде примењн члан 109. Пословника, и цитирао је изводе из стенографских бележака у прилог својој тврдњи. Указао је и да је тенденциозно да су све мере изречене посланицима опозиције. Апсурд је, како је навео, што није изречена опомена посланику Бакарецу који је изрекао једну од најбруталнијих увреда народном посланику Здравку Поношу, добацивши му „ ђубре једно усташко“. Наведену увреду су чули сви у сали, али се иста не налази у стенографским белешкама.

Миленко Јованов је, поводом мере која је изречена Јелени Павловић, појаснио да није била спорна садржина њеног говора већ злоупотреба картице; да Одбор није другостепени орган и да према важећим одредбама Пословника председавајући изриче опомене, а Одбор новчану санкцију. Из тог разлог ће, уколико дође до измене Пословника, инсистирати да се новчане санкције реализују у Генералном секретаријату.

Јелена Милошевић је истакла да Пословник мора да се примењују по истим аршинима, да нема проблем да гласа за кажњавање посланика опозиције уколико је казна заслужена, и да би гласала за опомене изречене појединим посланицима опозиције да је опомена била изречена и Небојши Бакарецу.

Бранко Лукић је у вези са опоменом која је изречена Јелени Павловић, а која је члан посланичке групе којој припада Бранко Лукић, појаснио да у конкретној ситуацији није било злоупотребе картице, већ да је дошло до омашке, односно замене картице посланица које седе једна поред друге; да Јелена Павловић није добацивала, већ је кажњена док је са Пословником у руци захтевала од председавајуће да јој врати два минута од времена која су јој, по њеном мишљењу ускраћена. Непримерено је, како је даље истакао, да се кажњавају само посланици опозиције, јер атмосферу у Скупштини креира владајућа коалиција.

Миленко Јованов је прокоментарисао излагање Б. Лукића указавши да је председавајућа, по његовом мишљењу, пропустила да за описану ситуацију примени члан 127. став 2. Пословника и изрекне меру удаљења са седнице.

Милољуб Албијанић је истакао да ће увек гласати за новчану казну у случају када је изречена опомена јер Одбор, према Пословнику, нема овлашћење да преиспитује опомену која је на пленуму већ изречена.

Миленко Јованов је цитирао одредбе чланова 108. и 114. Пословника који регулишу обавезу и овлашћење Одбора да уколико су због повреде реда на седници Народне скупштине изречене дисциплинске мере изриче новчану казну у прописаним износима. У вези са изнетим ставом да владајућа коалиција одређује атмосферу у Скупштини, истакао је да се тим ставом не слаже јер, како је навео, сви имају одговорност, свако од посланика који седи у сали, с обзиром на то да свако на свој начин креира ту атмосферу.

Ђорђе Комленски је поводом дискусије о овлашћењу Одбора да одлучује о казнама истакао да је гласање Одбора поводом изречених опомена излишно и апсурдно, јер је то, према његовом мишљењу обавеза за генерални секретаријат а не Одбор, који и не треба да одлучује о казни. Подвукао је да је потребно да се само констатује да је опомена изречена и да ли је висина новчане казне адекватно одређена.

Стефа Јањић се није сложио са ставом да се на Одбору рутински гласа за новчану казну, јер Одбор гласањем одлучује да ли ће неки посланик бити кажњен иил не, јер је немогуће, како је навео, да председавајући седницом буде увек у праву.

По закључењу дискусије, Одбор је одлучивао о свакој тачки дневног реда појединачно.

Одбор је, поводом **Прве тачке дневног реда**, на предлог председника, једногласно, усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Владана Заграђанина, изабраног са Изборне листе „ИВИЦА ДАЧИЋ - ПРЕМИЈЕР СРБИЈЕ“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованом престао мандат народног посланика.

Попуњавање упражњеног посланичког места извршиће се додељивањем мандата другом кандидату у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

Одбор је поводом **Друге тачке дневног реда**, на предлог председника, једногласно прихватио захтев народног посланика проф. др Мирке Лукић Шаркановић и донео Решење о остваривању права на исплату месечне накнаде на име закупа стана у Београду, почев од 1. октобра 2024. године, до 1. октобра 2025. године.

Одбор је поводом **Треће тачке дневног реда**, на предлог председника, једногласно прихватио захтев Повереника за информације од јавног значаја и заштиту података о личности и донео одлуку о давању сагласности за заснивање радног односа на неодређено време са 13 нових лица, у 2024. години.

Одбор је поводом **Четврте тачке дневног реда**, на предлог председника, једногласно прихватио захтев Комисије за контролу државне помоћи и донео одлуку о давању сагласности за заснивање радног односа на неодређено време са 6 нових лица, у 2024. години.

 Одбор је поводом **Пете тачке дневног реда**, на предлог председника, већином гласова, донео одлуку о новчаној казни којом се Здравко Понош, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

Одбор је поводом **Шесте тачке дневног реда**, на предлог председника, већином гласова, донео одлуку о новчаној казни:

 - којом се Милош Парандиловић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена);

 - којом се Александар Јовановић, народни посланик на сталном раду у Народној скупштини, кажњава новчаном казном у висини од 10% основне плате народног посланика, у износу од 11.521,83 динара (једна опомена);

 - којом се Срђан Миливојевић, народни посланик на сталном раду у Народној скупштини, кажњава новчаном казном у висини од 20% основне плате народног посланика, у износу од 23.043,67динара (две опомене);

 Одбор је поводом **Седме тачке дневног реда**, на предлог председника, већином гласова, донео одлуку о новчаној казни којом се Александар Јовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

 Одбор је поводом **Осме тачке дневног реда**, на предлог председника, већином гласова, донео одлуку о новчаној казни којом се Јелена Павловић, народни посланик у Народној скупштини, кажњава новчаном казном у висини од 20% основне плате у износу од 23.043,67динара (две опомене).

 \*\*\*

Седница је завршена у 18,05 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Миленко Јованов